Cannes
Store norske leksikon,Geografi,Verdens geografi,Europa,Frankrikes geografi
Cannes er en by i det sørlige Frankrike, i regionen Provence-Alpes-Côte d'Azur, i departementet Alpes-Maritimes, ved Middelhavet, 30 kilometer sørvest for Nice. Byen har 73 868 innbyggere (2017).
Cannes ligger beskyttet av Alpene mot kalde nordavinder, og har et mildt vinterklima med subtropisk vegetasjon. Byen er etter Nice det største turiststedet ved Côte d'Azur, «Franske Riviera»; cirka 40 prosent av turistene er utlendinger. Cannes har tre casinoer; Palais des Festivals er sete for den årlige internasjonale filmfestivalen. Det er et stort blomstermarked i byen.Den kjente Promenade de la Croisette er kantet med palmer, blomster, store hoteller og restauranter. I den gamle bydelen ligger kirken Notre-Dame d'Espérance og Tour de Mont Chevalier, et 22 meter høyt tårn fra 1100-tallet. Utenfor kysten av Cannes ligger Îles de Lérins, og like i øst Golfe de Juan, hvor Napoleon landet 1815 etter sin tilbakekomst fra Elba. Les mer i Store norske leksikon Frankrike Frankrikes geografi Frankrikes historie